Uniuersis presentes litteras inspecturis, officialis Lingonensis salutem in Domino. Noueritis quod in presentia Iohannis Lotaringi de Diuione clerici mandati nostri iurati ad hoc specialiter deputati, Theobaldus dictus Beliars de Fixeio laicus, propter hoc personnaliter constitutus confessus se sponte et prouide considerata utilitate sua retinuisse ad censum perpetuum a rectore et fratribus Domus Dei de Broichons duas petias terre arabilis quarum una sita est in finagio de Fixins ubi dicitur es Plantes inter terram ipsius Theobaldi et terram Uincentii dicti Uataut, et alia sita est in finagio de Fixeio inter primum cheminum et terram Martini Osanotte; item et unam petiam uinee sitam in finagio de Fixino ubi dicitur in Campo de Sirre inter uineam Micheleti dicti Baldier et uineam dominici dicti Chaigneal pro dimidio modio uini musti puri ad mensuram Diuionensem de annuo redditu quem dictus Theobaldus et eius heredes dictis rectori et fratribus et eorum successoribus redderent et reddere tenerentur annis singulis in perpetuum de cetero uindemiarum tempore in racemis dicerpendis; obligauit idem Theobaldus supradictis rectori et fratribus quamdam petiam terre arabilis continentem circiter dimidium iornale sitam in finagio de Fixins, ubi dicitur es Plantes, inter terram Uincentii dicti Uatau, et terram quam Ioannes dictus Florot de Diuione clericus tenet et tenebit etiam et promisit Theobaldus prefatus pro se et eius heredibus per iuramentum suum tactis Sacrosanctis Euangeliis corporaliter prestitutum et per stipulationem solemnem dictum dimidium uini modium modo premisso annuatim reddere, alioquin uoluit et expresse consensit quod ex tunc dicti rector et fratres per se uel mandatum suum auctoritate sua propria et sine clamore curie ad supradictas duas petias terre, petiam uinee et petiam terre, obligatas recurrant et ex ipsis fructus suos faciant modis omnibus quousque dedicto dimidio modio uini modo premisso non reddito et damnis inde habitis sit eis de plenarie satisfactum; uoluit insuper Theobaldus sepe dictus compelli ad premissorum obseruantiam per nos uel per officialem Lingonensem qui pro tempore fuerit per censuram ecclesiasticam tanquam ex re adiudicata in curia Lingonensi cuius iuridictioni quo ad hoc supposuit se, heredes suos et omnia bona sua; in quorum testimonium ad requisitionem dicti Theobaldi nobis factam predictum Ioannem iuratum nostrum qui nobis predicta retulit et cui quantum ad hoc maiora fidem plenariam adhibemus sigillum curie Lingonensis presentibus litteris duximus apponendum. Actum presentibus Stephano Guerre maiori de Marcennaio et Hugoneto dicto Paige de Fixonis testibus ad hoc uocatis et rogatis, die sabati post bordas. Anno Domini millesimo ducentesimo nonagesimo septimo.